
Становище от съгласуване на предварителна оценка на въздействието на Постановление на Министерския съвет за изменение и допълнение на Наредбата за условията и реда за предоставяне на средства за компенсиране на намалените приходи от прилагането на цени за обществени пътнически превози по автомобилния транспорт, предвидени в нормативните актове за определени категории пътници, за субсидиране на обществени пътнически превози по нерентабилни автобусни линии във вътрешноградския транспорт и транспорта в планински и други райони и за издаване на превозни документи за извършване на превозите
Становище от съгласуване на частична предварителна оценка на въздействието на проект на Постановление на Министерския съвет за изменение и допълнение на нормативни актове на Министерския съвет

	Относно раздел 1 „Проблем за решаване“:
В настоящия си вид раздели 1.1 и 1.3 формулират проблема основно като „несъответствие с правото на ЕС“. Следва да се отчете, че транспонирането или хармонизирането на законодателството представлява инструмент за решаване на определен проблем, но не и самостоятелен проблем.
С оглед подобряване на качеството и аргументираността на оценката, препоръчваме ясно да се обоснове какви конкретни дефицити или обществени потребности налагат съответните изменения на европейско равнище и съответно подходът за тяхното въвеждане в националното законодателство. В този смисъл следва да бъдат изведени конкретните цели на промените, като например: преодоляване на риска от неправилно тълкуване на срока на годност от потребителите, осигуряване на пазарен достъп до нови, технологично усъвършенствани форми на витамини и минерали, с оглед защита на здравето и гарантиране на информирания избор на потребителите и други.
По отношение на Наредбата за хранителните добавки
В раздела следва изрично да бъдат посочени новите вещества, които се предвижда да бъдат включени в националния списък. 
Като проблем може да се формулира липсата на тези вещества в действащата наредба, което ограничава достъпа на българските потребители до иновативни и по-ефективни източници на фолат и магнезий, вече признати за безопасни и ефективни на ниво ЕС. Целесъобразно е да се отбележи, че включването им в европейския списък е резултат от извършена научна оценка на безопасността от Европейския орган за безопасност на храните (EFSA).
Следва също да се подчертае, че забавянето на националната актуализация би могло да постави българските производители в неблагоприятна конкурентна позиция спрямо оператори от други държави членки, където тези съставки вече може да се използват законосъобразно.
По отношение на Наредбата за предоставянето на информация на потребителите за храните
Проблемът, свързан с използвания досега израз „ИЗПОЛЗВАЙ ПРЕДИ“, може да бъде формулиран като риск от неправилно тълкуване на срока на годност от потребителите. Това създава предпоставки, както за консумация на храни след изтичане на безопасния срок поради неправилно разбиране на обозначението, така и за преждевременно изхвърляне на годна храна, което допринася за увеличаване на хранителните отпадъци.
В тази връзка е целесъобразно изрично да се посочи, че промяната цели решаването на конкретен социален и здравен проблем, свързан с яснотата на информацията към потребителите. Изразът „ИЗПОЛЗВАЙ ДО“ еднозначно обозначава момента, след който храната може да стане микробиологично опасна, което има пряко значение за защитата на общественото здраве.
По отношение на Наредбата за специфичните изисквания към млечните продукти
Действащото общо изискване за предварително опаковане на всички сирена по Кодекс Алиментариус поражда излишна административна и икономическа тежест за търговците на зрели сирена, без да е налице достатъчна обосновка от гледна точка на безопасността на храните.
Проблемът може да бъде формулиран като наличие на елемент на свръхрегулиране по отношение на определена категория продукти. Предвид различните характеристики и степен на риск при зрелите и неузрелите сирена, може да бъде посочено, че прилагането на еднотипно изискване за опаковане не отчита спецификите на отделните продукти.
Препоръчваме да бъде посочено, че предложеното прецизиране на чл. 29, ал. 3, чрез ограничаване на изискването единствено до неузрелите сирена, представлява мярка за намаляване на непропорционалната регулаторна тежест, като същевременно се запазва необходимото равнище на защита на потребителите.
Относно раздел 4 „Варианти на действие“:
По отношение на Наредбата за хранителните добавки
По отношение на Вариант 1 „Без действие“ следва по-ясно да се обоснове, че запазването на действащата уредба би довело до липса на съответствие с правото на ЕС и до ограничаване на достъпа на българските производители до нови разрешени източници на витамини и минерали. Това би създало риск от конкурентен дисбаланс и ограничаване на продуктовото разнообразие на вътрешния пазар.
Вариант 2 следва да бъде аргументиран не само като формално съответствие с европейската рамка, но и като мярка за гарантиране на равнопоставеност на стопанските субекти и подобряване на потребителския избор. В тази връзка е препоръчително в описанието на Вариант 2 изрично да бъдат посочени новите вещества, предвидени в приложения проект (§ 1), а не само да се прави препратка към съответните европейски регламенти. Това ще осигури по-голяма яснота и предвидимост за засегнатите стопански субекти и ще им позволи да преценят отражението върху производствените и инвестиционните си планове.
По отношение на Наредбата за предоставянето на информация на потребителите за храните
Предлагаме във Вариант 1 да се анализира рискът от продължаване на използването на терминология, която не съответства на актуалната европейска уредба и може да създава неяснота за потребителите.
Вариант 2 препоръчваме да бъде представен като мярка, насочена към повишаване на правната сигурност и уеднаквяване на практиката в рамките на ЕС, като същевременно се отчетат краткосрочните икономически ефекти върху бизнеса и се предложат механизми за тяхното минимизиране.
Отбелязваме, че предвидената замяна на текста „ИЗПОЛЗВАЙ ПРЕДИ“ с „ИЗПОЛЗВАЙ ДО“ има пряко отражение върху етикетирането и опаковките. Макар промяната да произтича от европейски акт, тя предполага разходи за актуализация на дизайни, пренастройване на печатни процеси и евентуално бракуване на налични количества. В тази връзка е целесъобразно в оценката да бъдат отчетени тези потенциални разходи, както и да се прецени необходимостта от въвеждане на преходен период за изчерпване на наличните етикети и опаковки.



	*   Съгласно чл. 17 от Наредбата за обхвата и методологията за извършване на оценка на въздействието, изводите и относимата информация от извършената частична предварителна оценка на въздействието се включват във финансовата обосновка по чл. 35, ал. 1, т. 4 от Устройствения правилник на Министерския съвет и на неговата администрация.
**   При съгласуването по чл. 32 от Устройствения правилник на Министерския съвет и на неговата администрация кръгът от въпроси, проблеми и решения, разгледани в оценката на въздействието се съпоставя с кръга от въпроси, засегнати в проекта на нормативен акт.
***   На основание чл. 30б, ал. 4 от Устройствения правилник на Министерския съвет и на неговата администрация е необходимо окончателната оценка на въздействието да бъде съобразена с препоръките от становището
****   На основание чл. 85, ал. 1 от Устройствения правилник на Министерския съвет и на неговата администрация е необходимо това становище да бъде публикувано заедно с преработената оценка на въздействието и проекта на акт при обществените консултации, провеждани в изпълнение на Закона за нормативните актове.

